text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 17 май 2013 година
  за разрешаване на лаборатория в Хърватия да извършва серологични тестове за мониторинг на ефикасността на ваксините против бяс
  (нотифицирано под номер C(2013) 2783)
  (текст от значение за ЕИП)
  (2013/224/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Решение 2000/258/ЕО на Съвета от 20 март 2000 г. за определяне на специален институт, който отговаря за определяне на критериите, необходими за стандартизиране на серологичните тестове за мониторинг на ефикасността на ваксините против бяс (1), и по-специално член 3, параграф 2 от него,
  като има предвид, че:
  (1)
  С Решение 2000/258/ЕО Agence française de sécurité sanitaire des aliments (AFSSA) в Нанси, Франция (която от 1 юли 2010 г. е част от Agence nationale de sécurité sanitaire de l’alimentation, de l’environnement et du travail, ANSES) е определена като специалния институт, отговарящ за определяне на критериите, необходими за стандартизиране на серологичните тестове за мониторинг на ефикасността на ваксините против бяс.
  (2)
  В посоченото решение се предвижда, че ANSES следва да документира оценката на лаборатории в трети държави, които са подали заявление за извършване на серологични тестове за мониторинг на ефикасността на ваксините против бяс.
  (3)
  Чрез приемане на Решение за изпълнение 2012/304/ЕС на Комисията от 11 юни 2012 г. за разрешаване на лаборатории в Хърватия и Мексико да извършват серологични тестове за мониторинг на ефикасността на ваксините против бяс (2) Комисията разреши на Лабораторията за диагностика на бяс и обща вирусология на Хърватския ветеринарен институт да извършва серологични тестове за мониторинг на ефикасността на ваксините против бяс при кучета, котки и порове.
  (4)
  След доклада на ANSES от 3 септември 2012 г., съдържащ неблагоприятна оценка, предоставеното на тази лаборатория разрешение бе оттеглено в съответствие с Решение 2010/436/ЕС на Комисията от 9 август 2010 г. за прилагане на Решение 2000/258/ЕО на Съвета по отношение на тестовете за опитност с цел запазване на разрешенията на лабораториите за извършване на серологични тестове за мониторинг на ефикасността на ваксините против бяс (3).
  (5)
  Компетентният орган на Хърватия представи заявление за повторно одобрение на Лабораторията за диагностика на бяс и обща вирусология на Хърватския ветеринарен институт, подкрепено от доклад на ANSES от 15 февруари 2013 г., съдържащ благоприятна оценка на тази лаборатория.
  (6)
  Компетентният орган на Хърватия също така официално е уведомил Комисията, че наименованието на лабораторията е променено.
  (7)
  Поради това на посочената лаборатория следва да се разреши да извършва серологични тестове за мониторинг на ефикасността на ваксините против бяс при кучета, котки и порове.
  (8)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  В съответствие с член 3, параграф 2 от Решение 2000/258/ЕО на посочената по-долу лаборатория се разрешава да извършва серологични тестове за мониторинг на ефикасността на ваксините против бяс при кучета, котки и порове:
  Лаборатория за диагностика на бяс (Croatian National Reference Laboratory for Rabies) на Хърватския ветеринарен институт
  Savska cesta 143
  10000 Zagreb
  Хърватия
  Член 2
  Настоящото решение се прилага от 1 юни 2013 г.
  Член 3
  Адресати на настоящото решение са държавите членки.
  Съставено в Брюксел на 17 май 2013 година.